钦定古今图书集成/方舆汇编/职方典/第1466卷 > 《汤池渠记》平显
## 钦定古今图书集成/方舆汇编/职方典/第1466卷 > 《汤池渠记》平显

汤池渠肇始于洪武之丙子。时西平惠襄侯沐公在
镇，以云南师旅之众，仰给饷馈，固备攻守，用广开屯
田，为悠久计。宜良在滇东南，当陆凉路南喉襟，既置
兵守，必谋其食。公相度原野，旧有沟塍，广不盈尺，注
流弗远，汤水在旁，人不知用，底平膴膴，弃为荒隙，不
尽地产。是年冬，发卒万五千，荷《畚锸》董，以云南都指
挥同知王俊，因山障堤，凿石刊木，别疏大渠道，泄于
铁池之窾而洑，其袤三十六里，阔丈有二尺，深称之。
逾月功竣，引流分灌，得腴田若干顷。春种秋获，实颖
实栗，岁获其饶，军民赖之。越二年，公薨。壬午夏，既芒
种，雨不时降，人方为忧，独宜良水利不竭，首毕农事。
将校黎老益追慕公德，咸愿镌石，以“纪，颂于不朽，丐
铭于平显。”《铭》曰：“汤池之渠，宜良之利，人食以生，维公

无替，穹石斯砺，宪于万世。”